Diari Oficial de la Generalitat Valenciana


Sumari del DOGV 9432, del 21-09-2022 (2022/8265)

RESOLUCIÓ de 21 d'octubre de 2021, del director general de Qualitat i Educació Ambiental, per la qual es formula l'informe d'impacte ambiental del projecte modificat d'un sondeig de captació d'aigües subterrànies per a l'autorització al terme municipal de Castielfabib (València). Expedient (2017711) 72/2021/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9432

Data del DOGV
:   21-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8265


Data del document
:   21-10-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Castielfabib
    * impacte ambiental

RESOLUCIÓ de 21 d'octubre de 2021, del director general de Qualitat i Educació Ambiental, per la qual es formula l'informe d'impacte ambiental del projecte modificat d'un sondeig de captació d'aigües subterrànies per a l'autorització al terme municipal de Castielfabib (València). Expedient (2017711) 72/2021/AIA. [2022/8265]  
  
«Informe d'impacte ambiental  
Expedient: 72/2021/AIA.  
Títol: Projecte modificat d'un sondeig de captació d'aigües subterrànies per a la seua autorització al terme municipal de Castielfabib (València).  
Titular: Sr. César i Sr. Carlos Díaz Díaz.  
Òrgan substantiu: Servei Territorial d'Indústria, Energia i Mines de València.  
Expedient en l'òrgan substantiu: ASOSUB/2019/2/46.  
Localització: terme municipal de Castielfabib (València). Polígon 16, parcel·la 71, partida el Colladillo.  
  
Descripció del projecte  
La finalitat d'aquesta perforació és augmentar la profunditat d'un sondeig existent l'execució del qual va ser autoritzada pel Servei Territorial d'Indústria, Energia i Mines amb data 4 de febrer de 2019. No obstant això, després d'aconseguir la profunditat de 120 m, el cabal obtingut del pou era insuficient per a satisfer la demanda d'aigua per al regadiu de la finca. Per això, els promotors volen incrementar la profunditat fins als 300 m amb la finalitat d'aconseguir un cabal suficient que garantisca la viabilitat de l'explotació agrícola. En el projecte queden definides les obres necessàries per a això.  
L'aqüífer que captarà aquest sondeig pertany al sistema núm. 54, Alt Túria, subsistema Montes Universales, localitzat en el límit sud-occidental de la massa d'aigua subterrània 080-112 (Foia de Terol). Es preveu que el sondeig travesse materials detrítics del miocé de baixa permeabilitat fins a 250 m, on es creu que s'aconseguisquen les calcàries juràsiques infrajacents objectiu de la perforació, i s'estima que el nivell estàtic de l'aigua es trobe a 130 m de profunditat.  
L'aigua serà d'ús agrícola (regadiu d'ametlers de nova implantació) dins d'una parcel·la de 34,2 ha de superfície destinada al cultiu de cereal, sense que s'indique en la documentació quina part d'aquesta es posarà en regadiu, i es preveu extraure un volum anual de 50.000 m³.  
  
Ja que no es coneixen les possibilitats d'explotació de la nova captació, una vegada dut a terme l'assaig de bombament, es podran determinar aquests paràmetres, i serà la concessió administrativa que siga concedida per part del organisme de conca la que definisca el cabal i el volum d'explotació.  
El mètode de perforació del sondeig no està precisat en el projecte, on s'indica que es realitzarà la rotopercussió o, alternativament, a rotació amb circulació directa, encara que el pressupost es realitza per al primer d'aquests. Tindrà una profunditat total de 300 m i un diàmetre de perforació de 250 mm i es revestirà amb canonada d'acer de 200 mm de diàmetre i 4 mm de grossària fins a la fi de sondeig, ranurant els últims 50 m.  
L'emplaçament es troba en una zona classificada com a sòl no urbanitzable protegit d'ús agrari, a menys de 100 m de zona forestal, segons el visor cartogràfic de la Generalitat Valenciana, per tant, es considera com a zona d'influència forestal en funció de la Llei 3/1993, de 9 de desembre, forestal de la Comunitat Valenciana. El lloc no afecta espais naturals protegits ni espais pertanyents a la Xarxa Natura 2000, ni tampoc altres àrees protegides o camins ramaders.  
  
  
Tramitació administrativa  
Mitjançant l'escrit signat amb data 21 de juny de 2021, pel cap del Servei Territorial d'Indústria, Energia i Mines de València (ref. exp. ASOSUB/2019/2/46) va tindre entrada en la Subdirecció General d'Avaluació Ambiental el projecte d'aquesta obra subterrània i l'estudi d'impacte ambiental simplificat, a fi de ser sotmés al procediment d'avaluació ambiental simplificada segons l'annex II, grup 3, de la Llei 21/2013, de 9 de desembre, d'avaluació ambiental.  
Després d'examinar la informació continguda en l'expedient, s'estima que aporta elements de judici suficients per a continuar el procediment d'avaluació ambiental simplificada.  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
Característiques del projecte  
a) Durant la fase d'execució, la superfície afectada serà de 150 m², ocupada per l'equip de perforació, maquinària, accessoris i bassa de llots, i aquesta afecció desapareixerà tan prompte es desmunten i es retiren aquests. Una vegada finalitzada l'obra de perforació i la seua instal·lació, el sondeig no requerirà més condicionament que construir el cap de pou sense que s'indique en la documentació si inclourà el quadre de control i maniobra.  
b) El termini d'execució dels treballs serà d'un mes, incloent-hi el muntatge i desmuntatge dels equips. Pel que fa a les obres necessàries per a realitzar la perforació, consistiran a condicionar els accessos al pou, aplanar l'esplanada de perforació i excavar la bassa de llots. Per tant, es tracta d'una afecció de baixa entitat que desapareixerà després d'aplicar les mesures protectores i correctores previstes, amb això es garantirà l'absència d'impactes residuals significatius.  
c) En relació amb les obres a realitzar, cal assenyalar que ni en el projecte ni en el document ambiental es preveu la construcció mitjançant l'excavació d'una bassa de llots, necessària per a depositar el terreny perforat, s'estima el volum de detritus de roca a extraure entre 12 i 15 m³. Aquesta circumstància és molt important ja que els residus que es generaran durant les obres procedeixen principalment dels materials extrets de la perforació del sondeig, consistents en roca triturada, així com els produïts per l'excavació, al costat del pou, de la bassa de llots en la qual es depositaran els primers. Tot això ha de tindre's en compte a l'hora d'executar les obres perquè, després de la seua finalització i retirada dels equips de perforació de l'emplaçament, es restituïsca el terreny a la seua situació original.  
d) Els residus procedents de la perforació del sondeig poden classificar-se com 01 05 04 (llots i residus de perforacions que contenen aigua dolça) i els de l'excavació de la bassa com 17 05 04 (materials naturals excavats). No obstant això, la naturalesa litològica dels dos és molt similar i, en els dos casos, són residus inerts. D'altra banda, es generaran xicotetes quantitats de residus perillosos per l'ús de bidons de combustible, lubrificants i recanvis, generats per la maquinària. 15 02 02\* (absorbents, materials de filtració) 15 01 10\* (envasos que contenen restes de substàncies perilloses o estan contaminats per aquestes). Finalment, també poden generar-se residus de poda i tala d'arbres a la parcel·la agrícola si calguera per al condicionament dels accessos de la maquinària al lloc de perforació. Aquests residus es poden assimilar a 02 01 07 (residus de la silvicultura).  
  
e) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
Ubicació del projecte  
a) El sondeig es localitza al municipi de Castielfabib (València). L'accés a la perforació es realitza des de la CN-420, i es desvia a la dreta en el PK 531,95 (sentit ascendent) en un punt amb les següents coordenades UTM (ETRS 89) FUS 30: X: 641.816 Y: 4.441.053.  
  
b) Com s'ha indicat abans, l'emplaçament es troba en una zona classificada com a sòl no urbanitzable protegit d'ús agrari, considerada com a zona d'influència forestal segons la Llei 3/1993, forestal de la Comunitat Valenciana. Per això, el redactor del document ambiental haurà de preveure el compliment del que es disposa en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
c) L'actuació no afecta cap espai natural protegit ni pertanyent a la Xarxa Natura 2000, tampoc hàbitats naturals d'especial rellevància ni altres elements ambientals, ni historicoculturals coneguts o catalogats. S'adoptaran, no obstant això, mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes. No obstant això, si escau, s'haurà de complir el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.   
  
Característiques del potencial impacte  
a) Els efectes contaminants de l'actuació es limiten a l'ús de maquinària (emissió de gasos de combustió i sorolls) amb un efecte temporal d'un mes i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
b) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus, més enllà del detritus generat per la perforació que, per la seua escassa magnitud, caràcter terrigen i naturalesa inerta, no constituirà un problema d'eliminació.  
Per tant, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte de perforació Projecte modificat d'un sondeig de captació d'aigües subterrànies per a la seua autorització, sol·licitat per César Díaz Díaz i Carlos Díaz Díaz, al terme municipal de Castielfabib, constitueix un supòsit d'avaluació d'impacte ambiental simplificada, d'acord amb l'annex II, grup 3.a, 3r, de la Llei 21/2013, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció segona, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha expressat anteriorment, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar que l'execució del projecte modificat d'un sondeig de captació d'aigües subterrànies per a la seua autorització sol·licitat per César Díaz Díaz i Carlos Díaz Díaz al terme municipal de Castielfabib, projectat al polígon 16, parcel·la 71, partida el Colladillo, del terme municipal de Castielfabib (València), promogut pel Sr. César i Sr. Carlos Díaz Díaz, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes d'aquest informe, amb els condicionants establits a continuació:  
  
1r) El promotor haurà de declarar la superfície exacta que vol posar en regadiu amb la finalitat de determinar si la transformació agrària està inclosa en el grup 1.c.2n, de l'annex II (projectes sotmesos a l'avaluació ambiental simplificada regulada en el títol II, capítol II, secció segona) de la Llei 21/2013, de 9 de desembre, d'avaluació ambiental, ja que l'esmentada actuació no està continguda en l'objecte d'aquesta resolució.  
  
2n) Caldrà preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
3r) Donada la localització del sondeig en zona d'influència forestal, s'haurà d'ajustar al que es disposa en l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o en els seus voltants.  
4t) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produeixen, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
5é) El material extret del sondeig està classificat amb el codi LER 01 05 04 (llots i residus de perforacions que contenen aigua dolça) i el de l'excavació de la bassa amb el codi LER 17 05 04 (materials naturals excavats). Segons la normativa, encara que siguen de naturalesa molt similar, i tots dos inerts, els materials d'excavació disposen de regulació específica i hauran de gestionar-se per l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents a aquelles en les quals es van generar. També podrien fer-ho pel Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i farciment, o amb finalitats de construcció com es preveu en l'article 3.1.a. No obstant això, el material generat per la perforació s'haurà de gestionar d'acord amb el Decret 200/2004, ja que l'Ordre APM/1007/2007, només s'aplica als residus classificats amb el codi 17.05.2004.  
6é) En el cas que, per diferents motius, es renuncie a l'ús del sondeig (falta de cabal, mala qualitat de l'aigua, ensulsiades en el pou, etc.), caldrà clausurar-lo i segellar-lo, així com restaurar el terreny a la seua situació original ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
7é) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata i adoptar les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 21 d'octubre de 2021.- El director general de Qualitat i Educació Ambiental: Joan Piquer Huerga.»